**Bostanele şi tărtăcuţa**

*Constanţa Buzea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Bostanele şi tărtăcuţa

Petrec la nunta lor, ehei!

Opt cai albaştri şi buiaştri

Hurducăind le duc căruţa,

Călări şi noi pe loitra ei.

Opt cai călcând de umbră grei

În de opt ori mărita goană,

Căruţa cară iezi şi miei,

Călări şi călători şi ei,

Cireşii lăcrimează clei,

Şi, numărându-i, 33,

Opt cai albaştri şi buiaştri

În de ori mărita goană,

Făcând să sară-n cer rădaşte

Şi-n lac armate mici de broaşte,

Descalecă şi se deshamă

La nunta verde din bostană,

Lipindu-şi buzele cu clei,

Să nu vorbească, să nu caşte.